কম্যিউনিজম বিশ্বাস করে ধর্ম মানুষে মানুষে বিভেদ তৈরি করে। ধর্মকে আফিম নেশা বলেছেন মার্কস, ধর্ম এবং ঈশ্বরের ধারণাকে নস্যাৎ করেছেন তিনি। অন্যদিকে ধর্মই আরএসএস মতাদর্শের মৌলিক অবলম্বন। এবং হিন্দুত্বই একমাত্র বিষয় যা আরএসএসের চালিকা শক্তি। সাম্যবাদী এবং সমাজতন্ত্রে বিশ্বাসী ভগত সিং ছিলেন ঘোর নাস্তিক। এবং সেটা কারও কাছে গোপনও করতেন না। তাঁর লেখা "Why I am an atheist" অবশ্য পাঠ্য একটি ঐতিহাসিক দলিল। কারণ এই জানলা দিয়েই তাঁর মনের অন্দরে প্রবেশ করা যায়। জানা যায় সেই লোকটাকে যার নাম ভগত সিং। ঈশ্বরের অস্তিত্বকেই প্রশ্ন চিহ্নের সামনে দাঁড় করিয়ে দেওয়ার হিম্মত রাখতেন ভগত। বলেছেন, যদি ঈশ্বর সত্যিই থাকবে তাহলে মানুষের এত কষ্ট কেন, কেন এত দারিদ্র। তিনি লিখছেন, "if you believe that there is omnipotent, omniscient and omnipresent God, who has created this world, then one should tell me why he has created this world, a world full of miseries and pain? Not one person is happy?"